Mooste mõisakooli õpilasesindus

Koosoleku protokoll

nr 17/ 26.03.2020

Kuupäev: 26.03.2020

Algus: 12.50

Lõpp: 13.40

Asukoht: Zoom meeting

Osalesid liikmed: Karoliina, Anna, Kati, Aulike, Merle, Adeele, Mia.

Külalisena osales: huvijuht Airi Lehemets

Koosolekut juhatas: Kati Soomets

Protokollis: huvijuht Airi Lehemets

Päevakord

1. Distantsõppe mured ja rõõmud.

Enamus tunneb puudust sõpradega suhtlemisest. Samuti õpetajatest. Kõik arvasid, et koolis on lihtsam õppida, kuna õpetajast on suur tugi. Arvati, et ilmselt hakkavad kõik õpilased nüüd rohkem kooli ja õpetajaid hindama. Ka need, kes seda enne ei teinud.

Väga raske on kodus iseennast motiveerida. Ka teatud teemade iseseisev omandamine on suhteliselt keeruline. ÕE liikmed küll ütlesid, et nemad saavad ise hakkama, aga mõned nende klassikaaslased mitte. Suuremad õpilased peavad kodus ka nooremaid õdesid-vendi aitama oma õppetöö kõrvalt.

Üheksas ja kaheksas klass ütlesid, et nende koolipäevad on 7- 8 tundi pikad. Osad käivad õhtuti õues ka, kõik ei jõua. Üheksas klass pidi suhteliselt tihedalt suhtlema õppimise teemal. Nad küsivad abi üksteiselt. See on ühtlasi ka moraalseks toeks ja tekitab meeskonnatunnet, et kõik koos õpivad. Kaheksandas klassis seda ei pidanud eriti olema.

Tehniliste vahendite osas pidi kõik korras olema. On olemas seadmed ja uute keskkondade kasutamine pidi sujuma.

Üheksas klass oli mures eksamite ja kooli lõpetamise osas.

1. Mida saaksid õpetajad paremini teha?

* Pakuti välja, et võiks olla rohkem lõimingut. See ehk vähendaks õppetööks kuluvat aega ning samas teeks õppimise huvitavamaks.
* Õpetajad võiksid proovida paremini hinnata tööks kuluvat aega. Kodus iseseivalt õppides kulub samade ülesannete tegemisele rohkem aega kui koolis koos õpetaja ja klassikaaslastega.
* Õpiülesanded võiksid olla konkreetsemalt ja paremini lahti seletatud. Tihti on need liiga pikad (inglise keel) ja paljud nõrgemad õpilased kahjuks löövad enne käega, kui tööülesande läbi loetud saavad. (Inglise keeles pidid ülesannete kirjeldused olema nii keerulised, et osad õpilased ei saa aru, osad kasutavad Google Translate`i).
* Võiks olla rohkem videojuhendeid (nt. inglise keel 5. klassile). Kui juhend läheb väga pikaks, siis see teeks õpilasele arusaamise lihtsamaks. Kui õpetaja räägib, on parem mõista kui pikka teksti lugedes. Lisaks ehk oleks ka ülesande täitmisel loobujaid vähem.
* Zoom`i tunde võiks olla, aga mitte liiga palju. Need võiksid olla väga läbimõeldud. Praegune kogemus on näidanud, et palju aega läheb nendega kaotsi. Hakatakse niisama lobisema jne (9. klassi kogemus). Zoomi tund võiks olla siis, kui muul moel teema omandamine oleks keerulisem või iseseisvalt peaaegu võimatu. Üle kahe Zoom`i tunni päevas on palju.
* Ekraani taga õppimist võiks vähem olla. Silmad ja pead pidid valutama.